
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 97
                                                              din 28 aprilie 2022
 privind intabularea dreptului de proprietate privată a Municipiului Sighișoara asupra unui imobil – teren
         și transmiterea unui drept de concesiune

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 11.263/04.04.2022 şi la Consiliul Local Sighișoara cu nr. 13.588/20.04.2022, de referatul de aprobare, înregistrat cu nr. 11.265/04.04.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea, înregistrată la Municipiul Sighișoara cu nr. 9.901/23.03.2022, prin care numiții Evi și Bekim Qallakaj solicită preluarea contractului de concesiune nr. 105/5825/1996, având în vedere deținerea în proprietate a construcției edificate pe terenul situat în Sighișoara, str. Dragoș Vodă nr. 35A, ca urmare a încheierii contractului de vânzare - cumpărare, autentificat de Biroul Individual Notarial - Urian Marcel Cosmin, prin încheierea de autentificare nr. 1.403/2008;

Având în vedere că terenul situat în Municipiul Sighișoara, str. Dragoș Vodă, nr. 35A, jud. Mureș, înscris în C.F. nr. 6926 Sighișoara, sub nr. cad. 8100/2/2/3/2, în suprafață de 100,00 mp., pe care este edificată construcția antemenționată, face obiectul contractului de concesiune nr. 105/5825/01.11.1996, modificat și completat prin actele adiționale nr. 1/15/5825/01.11.1996 și nr. 2/27.11.2007, încheiat între Consiliul Local al Municipiului Sighișoara, în calitate de concedent și Balint Mihaly, în calitate de concesionar, fiind destinat construirii unei locuințe individuale; 

Având în vedere că suprafața de 100,00 mp. teren, care face obiectul contractului de concesiune mai sus amintit, este proprietate a Statului Român potrivit extrasului C.F. nr. 60137 Sighișoara (nr. C.F. vechi: 9885), fiind înscrisă sub nr. top. 8100/2/2/3/2, iar în contabilitatea Municipiului Sighișoara acest teren este evidențiat ca aparținând domeniului privat, sub nr. de inventar 51.057;

Având în vedere vechimea contractului de concesiune nr. 105/5825/01.11.1996 și a actelor adiționale prin care acesta a fost modificat și completat, respectiv nr. 1/15/5825/01.11.1996 și nr. 2/27/27.11.2007, precum și schimbările legislative cu privire la concesiunea bunurilor intervenite de la data încheierii ultimului act adițional la contract și până în prezent;

Având în vedere recomandările făcute cu privire la contractele de concesiune prin scrisoarea  nr. 53/12.01.2022, înregistrată la Municipiul Sighișoara cu nr. 1.641/18.01.2022, de către Camera de Conturi Mureș în urma desfășurării acțiunii de audit pe tema „Eficacitatea asocierii în participațiune, concesionării și închirierii bunurilor din domeniul public și privat al municipiilor”, acțiune în urma căreia a fost întocmit Raportul de audit al performanței pe aceeași temă, înregistrat la Municipiul Sighișoara cu nr. 35.706/17.12.2021, prin care s-a propus printre altele: „... analizarea redevențelor stabilite prin contractele încheiate, pentru a stabili redevențe juste, în concordanță cu obiectivele contractelor de concesiune, bazat pe principiul echilibrului financiar între drepturile și obligațiile concesionarului.” – la pct. II. 3.; „Includerea în contractele de concesiune a unor clauze clare cu privire la perceperea de către concedent a penalităților de întârziere pentru neplata la termen a redevenței, prin menționarea cuantumului acestora, în vederea eliminării riscurilor de nerealizare a veniturilor din redevențe, în condițiile și la termenele stabilite prin contracte.” – la pct. II. 6. și „Cuprinderea în contractele de concesiune a unor clauze care să asigure exploatarea eficientă, în regim de continuitate și permanență, a bunurilor proprietate publică ce fac obiectul concesiunii.” – la pct. II. 10;

Având în vedere valoarea superioară a redevenței calculată conform prevederilor art. 13 (1) și art. 17 din Legea nr. 50/1991 privind autorizarea executării lucrărilor de construcţii, republicată, cu modificările și completările ulterioare, față de valoarea calculată potrivit prevederile art. 5 (2) din anexa nr. 8 Nivelul taxelor și chiriilor pentru bunurile aparținînd domeniului public și privat al Municipiului Sighișoara la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022 și valoarea redevenței la care s-a ajuns în prezent ca urmare a aplicării prevederilor contractuale asupra valorii inițiale a redevenței stabilite prin contractul de concesiune;

Având în vedere că imobilul – teren care face obiectul contractului de concesiune antemenționat este situat în intravilanul Municipiului Sighișoara – domeniul privat, iar la momentul actual este înscris pe proprietar – Statul Român;

Ținând cont că, pentru clarificarea regimului juridic al acestui imobil - teren, se impune adoptarea unei hotărâri a Consiliului Local în vederea înscrierii situației de fapt a acestuia în cartea funciară;

Având în vedere că, în exercitarea atribuțiilor conferite prin art. 129 alin. (2), lit. ,,cˮ din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Văzând că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ - teritorială se află și intră în domeniul lor privat;

Văzând că Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind intabularea dreptului de proprietate publică și privată a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: „Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”, ...„Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ...„În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în 
vigoare a acestui act normativ. Intervenţia legiuitorului prin art. 36 alineat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.” ...„Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă, prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri aferente construcțiilor, respectiv sentința civilă nr. 62/13.02.2020, pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;

Având în vedere prevederile art. 871 - 873 din Legea nr. 287/2009 privind Codul civil, republicată, cu modificările şi completările ulterioare;

Având în vedere prevederile Ordonanţei de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere că imobilul – teren situat în Municipiul Sighișoara, str. Dragoș Vodă, nr. 35A, jud. Mureș, înscris în C.F. nr. 60137 Sighișoara, sub nr. top. 8100/2/2/3/2, în suprafață de 100,00 mp., face obiectul actelor normative indicate mai sus și că acesta nu face obiectul Legii nr. 10/2001 și al legilor prin care au fost aduse completări și modificări ulterioare la Legea nr. 18/1991 - Legea fondului funciar, respectiv Legea nr. 247/2005, Legea nr. 231/2018 și Legea nr. 87/2020;

Ţinând cont de faptul că sunt întrunite condiţiile legale pentru înscrierea dreptului de proprietate privată a Municipiului Sighișoara asupra imobilului – teren antemenționat și transmiterea către numiții Qallakaj Evi și Qallakaj Bekim a dreptului de concesiune asupra terenului, sens în care este necesară adoptarea unei hotărâri de consiliu;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 11.264/04.04.2022, prin care se propune intabularea dreptului de proprietate privată a Municipiului Sighișoara asupra unui imobil – teren și transmiterea unui drept de concesiune;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

         H O T Ă R Ă Ş T E:

Art. 1. Se aprobă înscrierea dreptului de proprietate privată a Municipiului Sighișoara asupra imobilului – teren situat în Municipiul Sighișoara, str. Dragoș Vodă, nr. 35A, jud. Mureș, înscris în C.F. nr. 60137 Sighișoara (nr. C.F. vechi: 9885), sub nr. top. 8100/2/2/3/2, în suprafață de 100,00 mp., având în vedere că acesta se află situat în intravilanul Municipiului Sighișoara și aparține domeniului privat. 

Art. 2. (1) Se aprobă transmiterea către Qallakaj Evi și Qallakaj Bekim, începând cu data adoptării prezentei, a dreptului de concesiune asupra terenului în suprafață de 100,00 mp., situat în Municipiul Sighișoara, str. Dragoș Vodă, nr. 35A, jud. Mureș, înscris în C.F. nr. 60137 Sighișoara (nr. C.F. vechi: 9885), sub nr. top. 8100/2/2/3/2. 

(2) Redevența va fi de 360,00 lei/an, respectiv de 3,60 lei/mp./an, plătibilă în rate trimestriale și se va indexa trimestrial cu indicele de inflaţie.

(3) Durata concesiunii va fi de 49 (patruzeci și nouă) ani.

(4) În termen de 90 de zile de la semnarea contractului, concesionarii au obligația depunerii, cu titlu de garanție, a unei sume reprezentând echivalentul prețului redevenței pentru 1 an de contract, adică 360,00 lei, în caz de necesitate, din aceasta vor fi prelevate penalități și alte sume datorate concedentului de către concesionari.

 (5) Modelul - cadru al contractului de concesiune este cel prevăzut în anexa nr. 1 la prezenta hotărâre.

Art. 3. Date fiind prevederile art. 2 din prezenta hotărâre, se va proceda la radierea dreptului de concesiune asupra terenului din C.F. nr. 60137 Sighișoara, înscris la foaia de sarcini C1 a acesteia, constituit în favoarea lui Balint Mihaly, ca urmare a pierderii de către acesta a calității de concesionar.

Art. 4. Prezenta hotărâre se va depune la Biroul de Cadastru și Publicitate Imobiliară Sighișoara în vederea înscrierii situației de fapt a imobilului – teren identificat la art. 1 și art. 2 din prezenta, în cartea funciară.

Art. 5. Cu data adoptării prezentei hotărâri, orice alte dispoziții contrare, se abrogă.

Art. 6. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică, Biroul Public Cadastru, Topometrie și Administrare Terenuri Agricole și Forestiere şi Biroul Juridic din cadrul Municipiului Sighişoara.

Art. 7. Prin grija doamnei Anca Bizo, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

       Duma Felix - Lucian                    
                                              Contrasemnează pentru legalitate
                                      SECRETARUL GENERAL al municipiului,


                                        Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  3 ex. Serviciul Evidența Patrimoniului și Fond locativ;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru, Topometrie și Administrare Terenuri Agricole și Forestiere;

  1 ex. Biroul Juridic;

  1 ex. numiții Qallakaj Evi și Qallakaj Bekim;

  1 ex. domnul Balint Mihaly.

16 ex.  

B.A. 
